text: РЕГЛАМЕНТ ЗА ИЗПЪЛНЕНИЕ (ЕС) № 645/2013 НА КОМИСИЯТА
  от 4 юли 2013 година
  за забрана за риболовни дейности с капани, регистрирани в Испания, извършващи риболов на червен тон в Атлантическия океан, на изток от 45° западна дължина, и в Средиземно море
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството, (1) и по-специално член 36, параграф 2 от него,
  като има предвид, че:
  (1)
  С Регламент (ЕС) № 40/2013 на Съвета от 21 януари 2013 г. за определяне на наличните възможности за 2013 г. за риболов на определени рибни запаси и групи от рибни запаси, предмет на международни преговори или споразумения, във водите на ЕС и за корабите на ЕС в някои води извън ЕС (2) се определя количеството червен тон, което може да бъде уловено от кораби и капани на Европейския съюз през 2013 г. в Атлантическия океан, на изток от 45° западна дължина, и в Средиземно море.
  (2)
  В Регламент (ЕО) № 302/2009 на Съвета от 6 април 2009 г. относно многогодишен план за възстановяване на червения тон в източната част на Атлантическия океан и в Средиземно море, за изменение на Регламент (ЕО) № 43/2009 и за отмяна на Регламент (ЕО) № 1559/2007 (3) се изисква държавите членки да уведомяват Комисията за индивидуалните квоти, разпределени на техните кораби с дължина над 24 метра. По отношение на корабите за улов с дължина под 24 метра и капаните, държавите членки трябва да уведомят Комисията поне за квотата, разпределена на организации на производителите или на групи кораби, извършващи риболов с подобно съоръжение.
  (3)
  Общата политика в областта на рибарството цели осигуряване на дългосрочната жизнеспособност на сектор „Рибарство“ чрез устойчива експлоатация на живите водни ресурси, основана на подхода на предпазливост.
  (4)
  В съответствие с член 36, параграф 2 от Регламент (ЕО) № 1224/2009 на Съвета, когато Комисията установи въз основа на информацията, предоставяна от държавите членки, или друга информация на нейно разположение, че възможностите за риболов за Европейския съюз, държава членка или група от държави членки се смятат за изчерпани за едно или повече съоръжения или риболовни флоти, тя информира съответните държави членки за това и забранява риболовните дейности в съответната зона, със съответното съоръжение, спрямо съответния запас, група от запаси или от страна на флота, участващ в тези специфични риболовни дейности.
  (5)
  Информацията, с която Комисията разполага, показва, че възможностите за риболов на червен тон в Атлантическия океан, на изток от 45° западна дължина, и в Средиземно море, разпределени на капани за риба, регистрирани в Испания, са изчерпани.
  (6)
  На 10, 12 и 19 юни Испания е уведомила Комисията за това, че е наредила спиране на риболовните дейности на своите 4 капана, извършващи риболов на червен тон през 2013 г., считано от 11 юни за 2 от тях, считано от 12 юни за един капан и считано от 20 юни за останалия капан, като с това е наложила забрана за всички риболовни дейности, считано от 20 юни 2013 г., 00:00 часа.
  (7)
  Без да се накърняват гореупоменатите действия, извършени от Испания, необходимо е Комисията да потвърди забраната за извършване на риболов на червен тон в Атлантическия океан, на изток от 45° западна дължина, и в Средиземно море, считано най-късно от 20 юни 2013 г., 00:00 часа за капани, регистрирани в Испания.
  ПРИЕ НАСТОЯЩИЯ РЕГЛАМЕНТ:
  Член 1
  Риболовът, извършван от капани, регистрирани в Испания, на червен тон в Атлантическия океан, на изток от географска дължина 45° западна дължина, и в Средиземно море се забранява най-късно от 20 юни 2013 г., 00:00 часа.
  Червен тон, уловен от тази дата нататък от горепосочените капани, не се задържа на борда, не се поставя в садки за угояване или отглеждане, не се трансбордира, прехвърля, събира или разтоварва на суша.
  Член 2
  Настоящият регламент влиза в сила в деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 4 юли 2013 година.